FI
L 16/2
Euroopan unionin virallinen lehti
18.1.2023
(5)
Unionissa järjestetään säännöllisesti kyyhkyjen taitolentotapahtumia.
Kyyhkyt, jotka voivat tulla useista jäsenvaltioista, kerätään yhteen, ja niiden pitäjät kuljettavat ne häkeissä alkuperäisistä pitopaikoista, joissa niitä tavallisesti pidetään, tapahtumapaikalle.
Linnut vapautetaan siellä lentonäytöstä varten ennen kuin ne palautetaan häkkeihin, joissa ne tuodaan takaisin alkuperäiseen pitopaikkaansa.
Näitä tapahtumia voidaan näin ollen pitää näytöksinä, jotka vastaavat petolintujen osalta järjestettyjä näytöksiä.
Sen vuoksi 67 artiklaa olisi muutettava siten, että petolintujen metsästysnäytöksiä koskevat vaatimukset laajennetaan koskemaan kaikkia vastaavia näytöstyyppejä ja että täsmennetään edellytykset, jotka ovat merkityksellisiä tällaisiin tapahtumiin ja tällaisista tapahtumista tapahtuvien siirtojen kannalta.
(6)
Delegoidun asetuksen (EU) 2020/688 71 artiklassa säädetään lisäksi, että toimijat saavat siirtää vankeudessa pidettäviä lintuja toiseen jäsenvaltioon ainoastaan siinä tapauksessa, että niiden mukana on alkuperäjäsenvaltion toimivaltaisen viranomaisen antama eläinterveystodistus.
Tässä artiklassa säädetään myös tietyistä kyseiseen velvoitteeseen sovellettavista poikkeuksista.
Delegoidun asetuksen 67 artiklaan tehdyt muutokset on tarpeen ottaa huomioon myös 71 artiklan 2 ja 3 kohdassa säädetyissä poikkeuksissa.
Sen vuoksi 71 artiklaa olisi muutettava.
(7)
Delegoidun asetuksen (EU) 2020/688 81 artiklan 2 kohdassa vahvistetaan vankeudessa pidettäviä lintuja koskevan eläinterveystodistuksen yksityiskohtainen sisältö.
Kun otetaan huomioon tällä asetuksella 67 artiklaan sisällytetty mahdollisuus siirtää vankeudessa pidettäviä lintuja, jotka on kerätty yhteen alkuperäjäsenvaltiossa sijaitsevaan rekisteröityyn pitopaikkaan, on aiheellista täsmentää vaatimukset, joita olisi kyseisessä tapauksessa noudatettava.
Sen vuoksi 81 artiklan 2 kohtaa olisi muutettava.
(8)
Delegoidun asetuksen (EU) 2020/688 91 artiklassa täsmennetään toimivaltaisen viranomaisen vastuu eläinterveyden todentamisesta, ja vankeudessa pidettäviä lintuja koskevat erityissäännökset vahvistetaan kyseisen artiklan 1 kohdan e alakohdassa.
Näitä säännöksiä on aiheellista täydentää, jotta voidaan säätää tunnistus- ja fyysisistä tarkastuksista sekä asiakirjatarkastuksista, jotka on tehtävä, kun toisessa jäsenvaltiossa pidettävään näyttelyyn tarkoitettuja vankeudessa pidettäviä lintuja kerätään tilapäisesti ja pidetään pitopaikassa terveyden todentamista varten.
Sen vuoksi 91 artiklaa olisi muutettava.
(9)
Asetusta (EU) 2020/688 olisi näin ollen muutettava,
ON HYVÄKSYNYT TÄMÄN ASETUKSEN:
1 artikla Muutetaan delegoitu asetus (EU) 2020/688 seuraavasti: 1) Korvataan 67 artikla seuraavasti: ”67 artikla Vaatimukset, jotka koskevat näyttelyihin tarkoitettujen vankeudessa pidettävien lintujen siirtoja 1.
Toimijat saavat siirtää vankeudessa pidettäviä lintuja toisessa jäsenvaltiossa pidettävään näyttelyyn ainoastaan siinä tapauksessa, että kyseiset eläimet täyttävät 59 artiklassa vahvistetut edellytykset. 2.
Ennen siirtämistä toisessa jäsenvaltiossa pidettävään näyttelyyn jäsenvaltion toimijat voivat kerätä vankeudessa pidettävät linnut samassa jäsenvaltiossa sijaitsevaan yhteen rekisteröityyn pitopaikkaan seuraavin edellytyksin: a) vankeudessa pidettävät linnut ovat kyseisessä pitopaikassa enintään 12 tuntia; b) keräyshetkellä pitopaikassa pidetään ainoastaan kyseiseen näyttelyyn tarkoitettuja vankeudessa pidettäviä lintuja; c) kaikki pitopaikkaan kerätyt vankeudessa pidettävät linnut tulevat suoraan rekisteröidyistä tai hyväksytyistä pitopaikoista, joissa niitä pidetään jatkuvasti ja joissa ne täyttävät 59 artiklassa säädetyt edellytykset.